LO: - Tilbakebetaling til Olav Thon
– Det er stort sett bare kjøpesentrene som vil ha søndagsåpne butikker, så jeg ser på dette som gjenytelse til Olav Thon, etter at han gikk ut med støtte til Frp under valgkampen. Nå blir han tilbakebetalt, sier Sundnes etter at VG skriver at regjeringen fredag vil fremme forslag om søndagsåpne butikker.– Arbeidsgiverne er imot dette, det er også fagbevegelsen og det frivillige Norge. Målinger har vist at et stort flertall er imot. Like fullt vil regjeringen gjøre søndagen til en hverdag. Vi er sterkt kritisk hvis det medfører riktighet; at de trumfer gjennom søndagsåpne butikker nå, sier Sundnes. Hun ber regjeringen tenke seg om når så mange er uenige. – Vi har bedt om at det settes ned et utvalg og at det lages en konsekvensanalyse. Hvis de ikke lytter til slike råd og i stedet legger frem et fiks ferdig forslag, går de mot stort sett alle involverte parter. – I siste valgkamp åpnet du selv døren for å vurdere søndagsåpne butikker? – Vi har ikke hatt noe ønske å søndagsåpne butikker, men er åpen for en dialog rundt de uheldige sidene ved Brustad-bua. Vi ønsker i fellesskap med andre involverte å bidra til at vi klarer å finne gode løsninger, men da kan ikke regjeringen komme med et slikt forslag om full liberalisering.Hun sier det ikke er noe tvil om at det er forbrukerne som kommer til å svi. – I hvert fall når det gjelder dagligvare, er det ingen tvil: Vi vil ikke spise mer selv om matbutikkene er åpne en dag ekstra. Men butikkene vil få økte utgifter til lønn til ansatte, vektere, strøm og en rekke andre støttetjenester de ikke har på søndager i dag. Det er klart at de kostnadene vil bli belastet forbrukerne. – Vil dere kreve saftige søndagstillegg? – Vi ga et signal i årets oppgjør hvor tillegget ble økt fra 90 til 96 kroner timen. Det skal nok videre opp, men jeg vil ikke gjøre dette til en kamp om tillegg. Hun sier regjeringens linje trolig er at det ikke vil koste særlig mye: – De har en tilnærming hvor det kan se ut som de mener det er studenter som skal inn og ta disse jobbene på søndager: Har du en deltidsbrøk under 12 timer i uken, utløser ikke det søndagstillegg, sier hun.Sundnes sier søndagsarbeid eventuelt vil gjøre at turnusene skrus om, slik at søndagsvakt blir en del av den ordinære turnusen. Hun sier at det i Norge er det slik at leietagere i kjøpesentre gjennom leiekontraktene er pålagt å følge kjøpesenterets fastsatte åpningstider. – Hverken butikkeier eller ansatt har det frivillig i et slikt system. I Danmark er derimot slike kontrakter forbudt. Jeg mener det er en debatt vi eventuelt også må ta i Norge. Jeg mener også at det bør være frivillig for den enkelte ansatt. Siden 2003 er søndagsarbeid i Nederland etter loven basert på frivillighet. Ansatte som nekter å arbeide på søndager kan ikke sies opp av den grunn.Hun tror vi kan få se en annen konsekvens: – Mange finner som kjent kjæresten sin på jobben; det er mange som er i denne bransjen og det vil nok komme krav og ønsker om omsorgstilbud og barnehagetilbud i helgen. VG skriver at regjeringen legger opp til å beholde de mindre butikkene, brustadbuene. – Det må eventuelt omdøpes til Widvey-hjørnet. Olav Thon har ikke vært tilgjengelig for kommentar. Konserndirektør for eiendom i Thon Gruppen, Trond Harald Bjerke, sier Thon Gruppen ikke har gitt noe partistøtte.Parlamentarisk leder Harald T. Nesvik i Frp fnyser av påstandene til Sundnes. – Det der om tilbakebetaling er bare tull. Det er alltid noen som er mot enhver endring. Vi gjør ikke dette fordi vi brenner for søndagsåpne butikker, men fordi vi i dag har et lovverk som forbyr noen å holde åpent søndag, mens andre får holde åpent. Vi har i dag er et regelverk som er veldig urettferdig: – Brustadbuer, bensinstasjoner og kiosker selger dagligvarer i dag, og hagesentre – og butikker i turistkommuner. Vi mener det er en forskjellsbehandling og så mange unntak, at det ikke går lenger. Han sier det er mulig at matprisene vil stige noe. -Vi vil jo ikke spise spesielt mye mer, det ser vi, men jeg tror mange vil oppleve at det får handle mye billigere på søndager, fordi de kan handle mat i lavprisbutikker i stedet for på en liten butikk på hjørnet eller en kiosk.
Forbundsleder Trine Lise Sundnes i LO-forbundet Handel og kontor hevder søndagsåpne butikker er tilbakebetaling til Olav Thon fordi han støtter Frp.